શુક્રવારે પાકિસ્તાનમાં ભ્રષ્ટાચારના કારણે 10 વર્ષની સજા મેળવનાર પૂર્વ પ્રધાનમંત્રી નવાઝ શરીફે કહ્યુ છે કે તે કોઈ ચોર નથી અને જલ્દી તે પાકિસ્તાન પાછા આવશે. નવાઝની માનીએ તો તે જેલમાંથી સંઘર્ષ ચાલુ રાખશે. નવાઝ અને તેમની પુત્રી મરિયમ હાલમાં લંડનમાં છે જ્યાં નવાઝની પત્ની કુલસુમ નવાઝનો કેન્સરનો ઈલાજ ચાલી રહ્યો છે. પુત્રી મરિયમને કોર્ટે સાત વર્ષની સજા સંભળાવી છે. જે સમયે નવાઝ આ વાત કરી રહ્યા હતા તેમની પુત્રી મરિયમ તેમની પાસે બેઠી હતી. પાકની કોર્ટે બંનેને ભ્રષ્ટાચારના ચાર કેસમાંથી એક એવેનફીલ્ડ ભ્રષ્ટાચાર કેસમાં સજા સંભળાવી છે. આ કેસ હેઠળ શરીફ પરિવાર પર લંડનના પૉશ વિસ્તારમાં ચાર ફ્લેટ્સ હોવાના આરોપ સિદ્ધ થયા છે.